**LIETUVOS RESPUBLIKOS VYRIAUSIOSIOS RINKIMŲ KOMISIJOS**

**POLITINIŲ PARTIJŲ IR POLITINIŲ KAMPANIJŲ**

**FINANSAVIMO KONTROLĖS SKYRIUS**

**PAŽYMA**

**DĖL 2020 M. RUGSĖJO 1 D. TRANSLIUOTOS LAIDOS „PRIEŠ SROVĘ“, KURIOJE DALYVAVO AUSTĖJA LANDSBERGIENĖ**

2021 m. sausio 14 d. Nr. 3-6 (1.2)

Vilnius

1. Lietuvos Respublikos vyriausioji rinkimų komisija (toliau – VRK) 2020 m. rugsėjo 24 d. reklamos gaudyklėje gavo pranešimą (reg. Nr. 1-4007(7.9) dėl 2020 m. rugsėjo 1 d. TV3 televizijoje transliuotos laidos „Prieš srovę“, kurioje dalyvavo Austėja Landsbergienė. Pranešėjas nurodo „*Moteris pristatoma išskirtinai pozityviai – kaip labai jautri <...>, kaip sukūrusi sėkmingą verslą, giriama, kaip puikiai įrengtos jos valdomos mokyklos. Interviu metu paminimas ir jos vyras kandidatas, pašiepiama politikė Agnė Širinskienė. Akivaizdu, kad tai paslėpta reklama*“.

2. VRK 2020 m. spalio 1 d. posėdyje tyrimą buvo pavesta atlikti Politinių partijų ir politinių kampanijų finansavimo kontrolės skyriui.

3. VRK 2020 m. spalio 9 d. išsiuntė paklausimus: Austėjai Landsbergienei (reg. Nr. 2-1520(7.9) ir UAB „All media Lithuania“ (reg. Nr. 2-1521(7.9). 2020 m. spalio 22 d. VRK kreipėsi į Visuomenės informavimo etikos komisiją (toliau – VIEK) (reg. Nr. 2-1615(7.9).

4. 2020 m. spalio 19 d. VRK gautas Austėjos Landsbergienės atstovo atsakymas (reg. Nr. 1-4833(7.9), kuriame nurodoma:

4.1. „*Paaiškiname, jog Klientė į laidą „Prieš srovę“ buvo pakviesta, taigi, joje dalyvavo ne savo, bet minėtos laidos kūrybinės grupės iniciatyva. 2020 m. rugpjūčio 19 d. Klientės darbovietės UAB „Vaikystės sodas“ bendruoju telefonu paskambino „Prieš srovę“ vedėja Audrė Kudabienė, kuri pasiteiravo apie galimybę pasikviesti Klientę į minėtą laidą kaip svečią. Pagal UAB „Vaikystės sodas“ vidaus tvarkos taisykles su žurnalistais bendrauja už viešuosius ryšius įmonėje atsakingas asmuo, todėl apie A. Kudabienės skambutį buvo informuota rinkodaros vadovė. Tą pačią dieną rinkodaros vadovė susisiekė su A. Kudabiene, kuri paaiškino, jog rengia šventinę rugsėjo 1-osios laidą „Prieš srovę“, kurioje nori pasveikinti mokinius ir jų tėvus, aptarti, kokie bus naujieji mokslo metai, kaip juos pakeitė pandemija ir pan. Žurnalistė teigė, jog labiausiai laidoje kaip svečią nori matyti A. Landsbergienę, kuri yra viena žinomiausių Lietuvos edukologių, jos įsteigtos švietimo įstaigos sėkmingai vykdo nuotolinį ugdymą, kas šiuo metu yra itin aktualu didelei daliai visuomenės. Taip pat, Klientės, kaip UAB „Vaikystės sodas“ ir UAB Karalienės Mortos mokykla steigėjos, dalyvavimas tokioje televizijos laidoje turi teigiamą įtaką šių įmonių rinkodarai ir atitinka jų interesus, todėl suderinus su Klientės darbotvarke, kitą dieną telefonu buvo sutartas laidos filmavimo laikas, t. y. 2020 m. rugpjūčio 21 d. 12 val. Laidos filmavimas vyko Karalienės Mortos mokyklos patalpose, kuriose Klientė turi savo darbo kabinetą. Klientė su laidos „Prieš srovę“ kūrybine grupe susitiko ir bendravo tik jos filmavimo metu. Taigi, Klientė pati neiniciavo ir nederino jokių organizacinių laidos „Prieš srovę“ filmavimo klausimų, o tik dalyvavo pačiame laidos filmavime kaip svečias ir gali atsakyti tik už savo, bet ne laidos vedėjos, pasakytus žodžius.*“

4.2.Į klausimą, ar už laidos transliavimą buvo apmokėta, pateikiamas atsakymas „*Klientė dėl savo turimų žinių ir žinomumo dažnai yra kviečiama dalyvauti įvairiose su švietimu susijusiose televizijos bei radijo laidose, duoti interviu žiniasklaidai. Klientė visuomet laidose dalyvauja ir interviu duoda neatlygintinai, neprašydama už tai jokio užmokesčio, o taip pat pati pinigų žurnalistams, informacijos skleidėjams už jos kvietimą į laidas ir interviu spausdinimą nemoka. Šiuo atveju VRK minimoje laidoje „Prieš srovę“ Klientė dalyvavo kaip svečias, už tai nebuvo mokama*“.

4.3. „*Manome, kad VRK nurodyta laida „Prieš srovę“ nebuvo pažymėta pagal politinei reklamai keliamus reikalavimus, kadangi joje nebuvo skleidžiama politinė reklama, laida nebuvo skirta politikai. Minėtoje laidoje nebuvo skleidžiama informacija apie valstybės politiko, politinės partijos nario, politinės kampanijos dalyvio veiklą. Nebuvo skleidžiama informacija, kuria būtų siekiama paveikti rinkėjų motyvaciją balsuojant Lietuvos Respublikos Seimo rinkimuose. Nebuvo agituojama (propaguojama) balsuoti už kurį nors valstybės politiką, politinę partiją, politinės partijos narį ar politinės kampanijos narį, nebuvo skelbiamos jų idėjos, tikslai ar programos. Dėl šios priežasties laida „Prieš srovę“ transliuotojai neturėjo pareigos pažymėti šią laidą pagal politinei reklamai keliamus reikalavimus, nes laidoje paskleista informacija neatitinka Politinių kampanijų finansavimo ir finansavimo kontrolės įstatymo 2 str. 8 d. įtvirtinto politinės reklamos apibrėžimo.*“

4.4. Dėl laidos temos pasirinkimo gautame rašte nurodoma „*Rašte minimos laidos „Prieš srovę“ temą pasirinko jos kūrėjai, o ne Klientė. Minėta, kad derinant laidos filmavimą jos kūrėjai su jais bendravusiai įmonės rinkodaros vadovei nurodė, jog laida bus rengiama aukščiau šiame atsakyme paminėta tema, t. y. apie mokslo ir žinių dieną bei vaikų ugdymą. Jokie konkretūs Klientei užduodami klausimai iš anksto derinami nebuvo, todėl Klientė prieš laidos filmavimą jų nežinojo. Klausimus pasirinko pati laidos „Prieš srovę“ filmavimo grupė, o Klientė ekspromtu atsakė vykstant gyvam pokalbiui laidos filmavimo metu*“.

4.5. Dėl laidos metu minėto Gabrieliaus Landsbergio atsakyme nurodoma „*Tai, jog Klientė yra ištekėjusi už Seimo nario G. Landsbergio yra gana plačiai žinomas faktas, tačiau į laidą „Prieš srovę“ ji buvo pakviesta ne dėl to, jog yra šio politiko sutuoktinė. Klientė yra Lietuvoje garso švietimo specialistė, būtent taip ji ir pristatoma laidoje. Klientė turi savo internetinį puslapį www.austejalandsbergiene.lt , kuriame dalinasi su visuomene įvairia naudinga informacija švietimo ir vaikų ugdymo temomis. VRK minimoje laidoje „Prieš srovę“ dėmesys buvo išimtinai akcentuojamas būtent į Klientės mintis ugdymo klausimais. Žurnalistei kalbinant Klientę buvo šiek tiek paliestas ir jos asmeninis bei šeimyninis gyvenimas, tačiau tai niekaip nėra susiję nei su politika, nei su atitinkamo politikų įvaizdžio visuomenėje formavimu, o Klientė neskleidė jokios informacijos, kuri laikytina politine reklama. Keistai atrodytų, jei laidos vedėjai uždavus klausimą Klientei apie jos sutuoktinį ar šeimą, Klientė turėtų vengti atsakyti. Tačiau jos atsakymai nebuvo niekaip susiję su politika, užduotų klausimų ji neplėtojo ir nesiekė kalbėti apie politiką. Kaip minėta, laidos „Prieš srovę“ tema nebuvo politinė, o buvo susijusi su naujai prasidėjusiais mokslo metais*“.

4.6. Atsakyme taip pat pažymima „*VRK savo Rašte teigiama, kad pareiškėjas nurodė, jog laidoje Klientė pristatoma „<...> kaip labai jautri“. Toks pareiškimas laikytinas subjektyviu vertinimu, todėl negali būti traktuojamas kaip argumentas politinei reklamai pagrįsti. Juolab, kad paties pareiškėjo teigimu laidoje buvo pristatoma Klientė asmeniškai, o ne jos sutuoktinis. Taip pat VRK nurodo, kad pareiškėjas teigia, jog laidoje buvo pašiepiama Agnė Širinskienė. Tačiau p. Agnė Širinskienė yra minima tik laidos vedėjos, pristatant siužetą: „Jokios cenzūros klausimams – ir apie Agnės Širinskienės priekaištus ir apie garsaus vyro įtaką darbui“. Pažymėtina, kad šiam pristatymui klientė neturėjo jokios įtakos, tai yra laidos vedėjos žodžiai. Taip pat laidos vedėjai paklausus Klientės, kodėl A. Širinskienė jos nemyli, Klientė atsakė, jog jai sunku atsakyti, ji nežino, t. y. Klientė, atsakydama į jai užduotą klausimą, nepasakė nieko, kas turėtų įtakos politiko įvaizdžio visuomenėje formavimui. Daugiau laidoje A. Širinskienė nėra minima. Apskritai, atkreiptinas dėmesys, jog laida „Prieš srovę“ su politika galimai siejosi tik tai, kad joje buvo kalbama apie valdžios sprendimą pratęsti karantiną ir kaip reikėtų vykdyti švietimą karantino sąlygomis. Tai atitinka laidos temą, nes yra klausiama kaip bus organizuojamas ugdymas, jei toliau bus taikomi ribojimai, jei reikės dirbti nuotoliniu būdu, kaip prisitaikyti mokiniams, mokytojams ir tėvams*“.

5. 2020 m. spalio 19 d. VRK gautas atsakymas (reg. Nr. 1-4838(7.9) iš UAB „All Media Lithuania“, kuriame nurodoma:

5.1. „*Austėja Landsbergienė 2020 m. rugsėjo 1 d. TV3 televizijos programoje rodytoje laidoje „Prieš srovę“ (toliau – „Laida“) dalyvavo Laidos rengėjų iniciatyva. Laida eteryje pasirodė 2020 m. rugsėjo 1-ąją, t. y. mokslo ir žinių dieną. Kaip mus informavo Laidos rengėjai, šia proga su p. A. Landsbergiene buvo įrašytas pokalbis kaip su visuomenei žinomu ir ypač pastarąjį pusmetį dažnai spaudoje ir televizijoje minimu asmeniu, dažnai viešai pasisakančiu švietimo klausimais, ir kaip tik ši ypatybė Laidos rengėjams buvo svarbi pasirenkant Laidos reportažo pašnekovą, kadangi reportažo tema buvo - būsimųjų mokslo metų iššūkiai tėvams, vaikams, mokytojams. Pažymėtina, kad mokslų metų pradžioje žiniasklaidoje plačiai buvo aptariami būsimųjų mokslo metų iššūkiai*“.

5.2. Į klausimą, ar už laidos transliavimą buvo apmokėta, UAB „All Media Lithuania“ atsakė „*Už Laidos parengimą ar transliavimą nebuvo apmokėta nei A. Landsbergienės, nei iš jokių kitų su ja susijusių šaltinių*“.

5.3. „*Kadangi Laidoje rodytas reportažas nėra laikytinas politine reklama, jis neturėjo būti žymimas kaip politinė reklama. Laidoje nebuvo skleidžiama jokia informacija politinės kampanijos dalyvio, valstybės politiko ar politinės partijos vardu ar interesais. Nebuvo taikyti jokie įkainiai, kadangi Laidoje rodytas reportažas nėra politinė reklama.*“

5.4. „*Laidoje nebuvo kalbinti jokie kandidatai, nei jų artimieji. Laidos reportaže, skirtame rugsėjo 1-ajai buvo kalbinta A. Landsbergienė kaip švietimo ekspertė, kuri pateikė savo įžvalgas rengiantis naujiesiems mokslo metams koronos pandemijos laikotarpiu bei aptarė su tuo susijusius iššūkius. Kaip nurodė Laidos rengėjai, pasiūlymai dar kam nors dalyvauti Laidoje nebuvo teikiami, nes reportažas buvo sumanytas, kaip pokalbis su žinomu švietime žmogumi apie mokslo metų pradžios aktualijas*.“

5.5. „*Laidos reportažo temą pasirinko patys Laidos rengėjai; iš anksto buvo žinoma, kad Laida eteryje pasirodys rugsėjo 1-ąją ir būtent šiai progai buvo ieškomas tinkamas ir Laidos kriterijus atitinkantis pašnekovas. Kaip nurodė Laidos rengėjai, bendru redakcijos sutarimu buvo pasirinkta p. Austėja Landsbergienė, kaip žinoma, švietimo klausimais taikliai pasisakanti, kaip išraiškinga ir iškalbinga pašnekovė. Klausimai pašnekovei nebuvo žinomi, ne tik šiuo atveju, bet ir visais kitais atvejais, nes tokios praktikos laikosi Laidos rengėjai – iš anksto klausimai nepateikiami tam, kad pokalbis būtų gyvas, o ne iš anksto surežisuotas. Laidos reportažo pašnekovė žinojo tik bendrą temą – apie nuotaikas mokykloje ir iššūkius gręsiant pakartotiniam karantinui*.“

6. 2020 m. lapkričio 26 d. VRK gautas atsakymas (reg. Nr. 1-5637(7.9) iš VIEK, kuriame nurodoma „*Susipažinusi su programa „Prieš srovę“ (TV3, 2020-09-01), Komisija atkreipė dėmesį,* *jog viešo intereso prieš rinkimus priminti senas su Austėja Landsbergiene susijusias istorijas nebuvo, juo labiau ši informacija yra visuotinai žinoma, o Lietuvoje yra ir daugiau privačių mokyklų, kurių atstovus galima buvo pasirinkti pokalbiui rugsėjo 1-osios proga. Įvertinusi nurodytas aplinkybes, Komisija bendru sutarimu išreiškė nuomonę, jog ši programa laikytina paslėpta politine reklama*“.

7. Lietuvos Respublikos politinių kampanijų finansavimo ir finansavimo kontrolės (toliau – PKFFK) įstatymo 2 straipsnio 8 dalyje politinė reklama apibūdinama kaip *politinės kampanijos dalyvio, jų vardu ir (ar) interesais bet kokia forma ir priemonėmis už užmokestį ar neatlygintinai politinės kampanijos laikotarpiu ar tarp politinių kampanijų skleidžiama informacija, kuria siekiama paveikti rinkėjų motyvaciją balsuojant rinkimuose ar referendume arba kurios skleidimu propaguojamas valstybės politikas, politinė partija, politinės partijos narys ar politinės kampanijos dalyvis, taip pat jų idėjos, tikslai ar programa.*

8. PKFFK įstatymo 16 straipsnio 6 dalies 2 punkte nustatyta, kad *politine reklama nelaikomi politinės kampanijos laikotarpiu neatlygintinai skleidžiami įprastinio pobūdžio informaciniai pranešimai apie valstybės politikų, politinių partijų, kandidatų veiklą, informacija, kuria neraginama nedalyvauti referendume, balsuoti už ar prieš referendumui teikiamo sprendimo priėmimą*. To paties straipsnio 3 punkte nustatyta, kad politine reklama nelaikomi *politinės kampanijos laikotarpiu per visuomenės informavimo priemones neatlygintinai, laikantis objektyvumo ir politinės kampanijos dalyvių lygiateisiškumo principų viešosios informacijos rengėjų ir skleidėjų skleidžiama informacija apie rinkimų programas.*

9. 2020 m. rugsėjo 1 d. transliuotoje laidoje „Prieš srovę“[[1]](#footnote-1) reportažas su A. Landsbergiene truko kiek daugiau nei 15 minučių. Taip pat tinklalapyje [www.tv3.lt](http://www.tv3.lt) publikuotas interviu „TV3 laidoje – nuoširdžios Landsbergienės ašaros: „Mokytojams tikrai yra sunku“[[2]](#footnote-2).

10.1. Pirmiau minėta laida filmuota Austėjos Landsbergienės neseniai atidarytoje mokykloje. Laidos pradžioje vedėja pažymi, kad cenzūros klausimams nebus, bus galima kalbėti tiek apie Agnės Širinskienės priekaištus, tiek apie garsaus vyro įtaką darbui.

10.2. Interviu pradžioje A. Landsbergienė nurodo, kad ji itin vertina ryšį tarp žmonių. „*Aš manau, kad nieko nėra svarbiau už ryšį. Apskritai, ar tėvo ir vaiko, ar mokytojo ir vaiko. <...> Apskritai, pasaulis būtų daug gražesnis*“. Laidoje vedėja taip pat teiraujasi A. Landsbergienės, kas jai kelia daugiau įtampos, ar prasidedantys mokslo metai, ar tai, kad artėja rinkimai ir namuose..? Pašnekovė atsako, kad „*Tai yra du labai skirtingi dalykai. Bet kuriuo atveju aš labai gyvenu ir sodeliu, ir mokykla. Man labai svarbu kaip viskas vyksta*“,tada vedėja priduria „*Savo darbus, savo mokymo įstaigomis, o ką ten vyras veikia su tais rinkimais..*“, pašnekovė nusijuokia ir patikslina „*Ne, be jokios abejonės, tai irgi svarbu. Netgi mes dviese nesame atskiri, mes dar turime keturis vaikus, kurie yra įtraukiami, ir visa kita. Man labai patiko, kaip vienas mūsų sūnus pasakė: „Žinai mama, man taip atrodo, kadangi aš visą gyvenimą sukuosi tarp švietimo ir politikos, aš galėčiau labai neblogai šiuos dalykus sutvarkyti*“.

10.3. Kiek vėliau, laidos vedėja teiraujasi „*Kokie bus šie mokslo metai? Ar vėl nuotolinis? O kaip nuotoliniu būdu pradėti pirmokėliams? Kaip susipažinti su savo mokytojais?*“. A. Landsbergienė išsako savo nuomonę: „*Tai yra daug sunkiau, bet žinoma, yra įmanoma. Vienas pavyzdys susitikti kiekvieną dieną vis su kitu vaiku per atstumą. Man labai patiko vienos mokytojos pavyzdys, kuri pas kiekvieną savo prieš mokyklinuką nuvažiavo ir kieme jie susitiko, su kaukėmis, mokytoja čia, vaikas čia, išlaikytas atstumas. Jie pasipasakojo vienas kitam. Tiesiog 15 minučių, kiekvieną dieną po 15 minučių kiekvienam vaikui. Ir sakė, tai buvo stebuklas, tėvai stovėjo atokiau ir verkė tą visą matydami. Kitas dalykas, paskambinti vaikui, tiesiog paskambinti ir pasišnekėti telefonu „Klausyk, aš tavo mokytoja būsiu, aš tau atsiunčiau laišką, pasižiūrėk, va tokia mano nuotrauka*“.Laidos vedėja pastebi, kad A. Landsbergienė, kalbėdama apie mokytojos ir mokinio santykį, susigraudina. „*Aš manau, kad tai yra gražiausia, kas gali būti*“.

10.4. Nuo pokalbio 6 min. vedėja kalba apie nuotolinį mokymąsi, apie tėvų nuomonę į nuotolinį ugdymą. „*Jūs žinote tą tėvų burbesį už ką mokytojai gauna atlyginimus, jeigu aš visą dieną su vaiku turiu daryti pamokas ir mokytis, nes jeigu vaikas yra mažas iš tikrųjų jo nepaliksi vieno“,* pašnekovė išreiškia savo nuomonę *„Mokytojams tikrai yra sunku, dėl to, kad mokytojas pasirinko šį darbą nesėdėti prie kompiuterio ir ne žiūrėti į ekraną, mokytojas pasirinko šį darbą, nes jis myli vaikus. Dėl to, kad jis nori su jais būti. Ypač su mažuliais, jis nori su jais sukristi ant kilimo, jis nori su jais susėsti ratu, jis nori su jais žygiuoti į Gedimino pilį, jis nori lipdyti, piešti, dūkti, apsikabinti. Vienas iš sunkiausių dalykų, kurį įvardina mokytojai, kad jie nebegali apsikabinti su vaikais. Mes nebegalim priglausti, pamatę, kad vaikui sunku, prieiti apkabinti*“. A. Landsbergienė nurodo, kaip COVID-19 pandemijos metu vyksta ugdymo procesas. „*Mes vaikštome kaip robotukai dabar, tam tikrais srautais, tik viena pusė į vieną, kita pusė į kitą ir panašiai. Tai mokytojams yra labai sunku, buvo nemažai straipsnių, kad mokytojai svarsto palikti šią profesiją.*“

10.5. Laidos vedėja teiraujasi, ką A. Landsbergienė atsakytų mokinių tėvams, kurie teigia, kad mokytojai, dirbdami iš namų, nieko neveikia? Pašnekovė atsako: „*Aš paklausčiau, kodėl jūs taip manote? <...> aš visą laiką tėvams sakau, niekas nesakė, kad tėvystė bus lengva, o jeigu sakė, tai melavo. Niekas nesakė, kad bus taip, aš pagimdau vaiką ir mano sunkus darbas baigėsi, darbas tik prasideda vaikui gimus*“.A. Landsbergienė taip pat pažymi: „*Vis dėl to, aš matau, kiek daug tėvų pradeda vertinti mokytojo darbą*“.

10.6. Vedėja taip pat teiraujasi A. Landsbergienės, už ką ji yra mylima ir nemylima kolektyvo, pašnekovė atsako: „*Čia jų geriausia būtų klausti*“, vedėja tuomet priduria: „*Aišku, aš suprantu, būtų lengviau, jei aš paklausčiau, už ką jūsų nemyli Agnė Širinskienė?*“, A. Landsbergienė atsako: „*Būtų irgi labai sunku atsakyti, nes aš irgi nežinau*“.

10.7. Laidoje taip pat kalbama apie mokytojų atlyginimus. Laidos vedėja pasidalija istorija, kad ji sutiko savo mokytoją, renkančią tarą, A. Landsbergienė išreiškia savo poziciją: „*Taip neturėtų būti. Tai nenormalu. <...> Man atrodo, kad mokytojo profesija yra tokia, kur žmogus galėtų jaustis saugus ir dirbdamas, ir jau baigęs tą darbą*“.Tuomet laidos vedėja priduria, kad kitoms sritims Vyriausybė randa lėšų, A. Landsbergienė atsako: „*Čia mes kalbame jau apie lėšų paskirstymą. Ji prestižinė turi būti ne žodžiuose. Ji prestižinė turi būti prioritetuose. <...> Lietuvoje labai daug mokyklų yra suremontuojamos ir tada uždaromos. <...> reikia daugiau meilės mokytojams ir švietimui*“. Laidos pabaigoje žiūrovams suteikiama galimybė iš arčiau apžiūrėti naują A. Landsbergienės vadovaujamą mokyklą.

11. Pirmiau minėtos laidos metu kandidatas 2020 m. spalio 11 d. Lietuvos Respublikos Seimo rinkimuose Gabrielius Landsbergis nebuvo tiesiogiai minimas. Laidoje buvo kalbinama jo žmona Austėja Landsbergienė, kuri visuomenėje yra gerai žinoma kaip edukologė, Karalienės Mortos mokyklos ir ikimokyklinio ugdymo įstaigos „Vaikystės sodas“ įkūrėja. Laida transliuota pirmąją mokslo metų dieną, laidos tema tiesiogiai susijusi su A. Landsbergienės darbine veikla. Laidoje aptariamas vaikų ugdymas koronaviruso pandemijos metu, kaip keičiasi mokymosi procesas, kalbama apie nuotolinį ugdymą, tėvų požiūrį, sunkumus, su kuriais susiduria pedagogai, vaikų savijautą. Nors laidos vedėja teiraujasi pašnekovės apie artėjančius 2020 m. spalio 11 d. Lietuvos Respublikos Seimo rinkimus, pašnekovės sutuoktinį ar kitus politikus, A. Landsbergienė apie tai nedaugžodžiauja, pažymi, kad šiuo metu ji pagrindinį dėmesį skiria savo vadovaujamoms ugdymo įstaigoms. Laidoje A. Landsbergienė žiūrovus stengiasi supažindinti su jos įkurtomis ugdymo įstaigomis, teigiamai atsiliepia apie jos vadovaujamose ugdymo įstaigose dirbančius pedagogus, pažymi, kad jie itin stengiasi užmegzti šiltesnį ryšį su vaikais, sudominti juos.

14. Vertintina, kad pirmiau minėtoje laidoje nebuvo propaguojamas politinės kampanijos dalyvis, nebuvo aptariama rinkimų programa, tikslai, idėjos ar siekiama suformuoti išskirtinai teigiamą įspūdį apie G. Landsbergį.

Atsižvelgiant į tai, kas išdėstyta, siūloma:

Nepripažinti politine reklama 2020 m. rugsėjo 1 d. transliuotos laidos „Prieš srovę“, kurioje dalyvavo Austėja Landsbergienė.

Skyriaus vedėja  Lina Petronienė

Vyriausioji specialistė Sandra Prokofijovienė

1. https://play.tv3.lt/pries-srove-laidoje-nuosirdzios-landsbergienes-asaros-mokytojams-tikrai-yra-sunku-10965378 [↑](#footnote-ref-1)
2. https://www.tv3.lt/naujiena/video/1057855/tv3-laidoje-nuosirdzios-landsbergienes-asaros-mokytojams-tikrai-yra-sunku [↑](#footnote-ref-2)